**MODIFICACIÓN DA PROGRAMACIÓN DE INFANTIL - MAIO 2020**

1. **Xustificación:**

O presente documento está baseado nas instrucións que a Consellería de Educación, Universidade e Formación Profesional emitiu o 27 de abril de 2020, a través da Dirección Xeral de Educación, Formación Profesional e Innovación Educativa, na que se expoñen as directrices para o desenvolvemento do terceiro trimestre do curso académico 2019/20, nos centro docentes da Comunidade Autónoma de Galicia.

Tomando como referencia a programación do ciclo de infantil, a continuación expóñense as principais modificacións que se realizan para adaptar os elementos máis importantes do currículum, á nova situación de educación non presencial na que se desenvolverá o terceiro trimestre deste curso.

1. **Modificación dos puntos da programación afectados:**

**OBXECTIVOS E CONTIDOS**

* + **Obxectivos xerais**: Mantéñense todos os obxectivos propostos para a etapa de educación infantil na programación.
  + **Obxectivos por áreas**: Mantéñense todos os obxectivos propostos por áreas, agás:

*- coñecemento do contorno:*

- “Relacionarse coas demais persoas, de forma cada vez máis equilibrada e satisfactoria, interiorizando progresivamente as pautas de comportamento social e axustando a súa conduta a elas”.

- “Coñecer distintos grupos sociais próximos á súa experiencia, algunhas das súas características, producións culturais, valores e formas de vida”.

Para estes dous obxectivos, teranse en conta as especiais circunstancias nas que estamos vivindo, derivadas da situación de confinamento, que fan que as relacións sociais e grupais sexan en lugar de xeito presencial, de xeito telemático. Tendo en conta o exposto, para o terceiro trimestre programaranse actividades que fomenten as relacións sociais, a produción cultural e valores a través de ferramentas on line.

*- linguaxes: comunicación e representación*

**- “**Facer uso da biblioteca valorándoa como fonte de información e como fonte de pracer”.

A valoración deste obxectivo levarase a cabo exclusivamente coa información do 1º e 2º trimestre, xa que pola situación actual resulta imposible facer uso presencial da biblioteca, tanto de aula coma do centro”. No canto da actividade presencial, propuxéronse actividades on line para conmemorar o día do libro e tamén ofrecéronse páxinas web con enlaces a contos, e durante o terceiro trimestre continuaranse a ofrecer máis recursos telemáticos para dar a coñecer as bibliotecas a través da rede.

* + **Competencias básicas**: Mantéñense as todas as competencias propostas na programación, coa modificación das seguintes:

- *competencias experienciais*:

- coñecemento e interacción co mundo físico: neste caso a interacción co mundo físico durante o terceiro trimestre, centrarase no seu hábitat familiar, na súa casa e no mundo físico que percorra nas saídas diarias permitidas.

- *competencia social e cidadá*:

- a relación cos seus iguais será modificada neste trimestre por unha relación non presencial, senón telemática, guiada polos seus familiares e a través de diferentes canles: teléfono, videochamada, etc.

- *competencias instrumentais*:

- comunicación lingüística: volvemos modificar unicamente a competencia que fai referencia a “utilizar a biblioteca”, tal e como xa dixemos anteriormente.

* + **Contidos**:
* Bloque:coñecemento de si mem@ e autonomía persoal – mantéñense todos os contidos propostos
* Bloque: coñecemento do contorno – mantéñense os contidos deste bloque, coa modificación dos que se enumeran a continuación:

– Identificación e afondamento no estudo dalgunhas características e función vitais dos seres vivos empregando a exploración sensorial. Diferenzas entre seres vivos e obxectos inertes.

– Observación dun ser vivo no seu medio natural ou reproducindo o medio na aula, rexistrando a observación e contrastando os datos entre compañeiros e compañeiras.

- Gozo ao realizar actividades individuais e de grupo en contacto coa natureza. Valoración da súa importancia para a saúde e o benestar, apreciando o medio natural como un espazo para a recreación, a aventura e conservación, a realización de actividades ao aire libre e o contacto con elementos da natureza.

- Participación en proxectos e investigación no medio natural, expresando as actividades realizadas e os resultados obtidos mediante diferentes representacións.

- Colaboración co resto de compañeiros e compañeiras na vida da aula, amosando disposición par compartir e resolver conflitos. Incorporación progresiva de pautas adecuadas de comportamento.

Todos estes contidos fan referencia a experiencias que se levan a cabo de forma directa na natureza, polo que as actuais circunstancias impiden de momento a súa realización. Propoñeranse actividades a través da páxina web do centro ou outros medios telemáticos que abarquen estes obxectivos, tendo en conta que a maioría do alumando de infantil vive nun entorno onde ten moi próxima a natureza.

Para a avaliación destes contidos terase en conta especialmente as observacións realizadas no 1º e 2º trimestre do curso, tal e como se recolle na orde do 27 de abril de 2020.

* + - Bloque: Linguaxes, comunicación e representación – mantéñense todos os contidos, agás:

- “Introdución ao uso das bibliotecas de centro e de aula como un medio máis de aproximación á literatura e como espazo privilexiado de recursos para a diversión e o coñecemento”.

Modifícase ese contido, tal e como xa expresamos nos puntos anteriores.

**METODOLOXÍA**

* + **Metodoloxía**: mantéñense todos os principios metodolóxicos propostos na programación, e para o terceiro trimestre engádese a conectividade, mantendo a relación profesor-alumno a través de medios telemáticos, como a páxina web do centro, onde se poñen actividades para infantil, o correo electrónico do colexio, onde as familias poden clarexar dúbidas ou facer suxestións, e as ferramentas de comunicación online, que permiten a relación de cada titora co seu alumnado.

Ademais a temporalización, a orde, e a realización das actividades vese afectada, xa que como teñen carácter voluntario, permite que cada familia seleccione qué actividades quere realizar e cando quere realizalas, de xeito libre e adaptándose ás circunstancias particulares de cada contexto familiar.

**AVALIACIÓN**

* + **Avaliación**: mantense o carácter continuo, global e formativo. Modifícase a avaliación final do alumn@:

- “Ao remate de cada curso, cada titora elaborará o informe anual de avaliación individualizado, no cal se reflectirán os datos máis relevantes do proceso de avaliación continua. Dito informe recollerá o grao de consecución dos obxectivos establecidos, así como as medidas de reforzo e adaptación, se é o caso, que fosen empregadas”.

Tal e como se establece nas instrucións para o desenvolvemento do terceiro trimestre, a avaliación final terá como principal referencia as 1º e 2º avaliacións, que serán as que empreguen as titoras para realizar o informe de avaliación de cada alumno/a.

A mestra titora de 6º de Educación Infantil manterá unha reunión coa que será a mestra ou mestre titor deste grupo no primeiro curso de educación primaria, para informala das características do seu grupo clase, garantindo así a coordinación entre a etapa de infantil e primaria.

* + **Criterios de avaliación**: mantéñense todos os criterios de avaliación propostos, agás:

- Utilizar a biblioteca con respecto e coidado, valorándoa como recurso informativo, de entretemento e gozo.

Este criterio non se pode contemplar no terceiro trimestre pola ausencia de actividade presencial. Valorarase exclusivamente polo feito nos 1º e 2º trimestres, tal e como se explicou tanto nos obxectivos coma nos contidos.

* + **Criterios de promoción/flexibilización**: establécense como criterios de promoción os que se consignan a continuación, se ben no noso centro non contamos con ningún alumn@ que precise flexibilización da escolarización neste curso.
* Manifesta un progresivo control do seu corpo, global e sectorialmente, dando mostra dun coñecemento cada vez máis axustado do seu esquema corporal, manifestando confianza nas súas posibilidades e respecto polos demais.
* Amosa melloría nas destrezas motoras e nas habilidades manipulativas e participa en xogos, regulando progresivamente a expresión dos seus sentimentos e emocións.
* Avanza na autonomía na adquisición de hábitos elementais de coidado persoal, hixiene, saúde e benestar e vai consolidándoos progresivamente. Avanza na realización autónoma de actividades habituais para satisfacer as necesidades básicas, amosando interese e iniciativa persoal.
* Mostra curiosidade e interese polo descubrimento da contorna: identifica e discrimina obxectos e elementos da contorna inmediata e actúa sobre eles. Agrupa, clasifica e ordena elementos e coleccións segundo as súas semellanzas e diferenzas; discrimina e compara algunhas magnitudes e cuantifica coleccións mediante o uso da serie numérica.
* Ten interese polo medio natural, identifica e nomea algúns dos seus compoñentes, establece relacións sinxelas de interdependencia, manifesta actitudes de coidado e respecto pola natureza, e participa en actividades para conservala.
* Identifica e coñece os grupos sociais máis significativos da súa contorna, algunhas das características da súa organización e os principais servizos comunitarios que ofrece. Pon exemplos das súas características e manifestacións culturais e valora a súa importancia.
* Utiliza a lingua oral do modo máis efectivo para unha comunicación positiva cos seus iguais e cos adult@s, segundo as intencións comunicativas, e comprende mensaxes orais diversos, amosando unha actitude de escoita atenta e respectuosa, así coma interese por comunicarse.
* Amosa interese polos textos escritos presentes na aula e na contorna próxima, iniciándose no seu uso, na comprensión das súas finalidades e no coñecemento dalgunhas características do código escrito. Interesase e participa nas situacións de lectura e escrita que se lle propoñen na aula.
* Expresa e comunícase utilizando medios, materiais e técnicas propias das diferentes linguaxes artísticas, tecnolóxicas e audiovisuais, amosando interese cando explora as súas posibilidades, cando goza coas súas producións e cando comparte cos demais as experiencias estéticas e comunicativas.
  + **Colaboración coas familias**: ante a imposibilidade de manter reunións presenciais coas familias, como os encontros informais cando os pais/nais deixan ou recollen aos nen@s na escola, ou as reunións nas titorías os luns pola tarde, utilizamos como canle de comunicación o correo electrónico do centro e as ferramentas de comunicación social que están á nosa disposición.
  + **Recursos e materiais**: mantéñense todos os recursos descritos na programación, agás o material da aula. Engádense como recursos novos a páxina web do centro, as aplicacións para comunicación social, páxinas web e enlaces de internet.
  + **Actividades complementarias e escolares**: anúlase a saída programada á granxa escola “Casa do Queixo” de Grixalba, que estaba prevista para o día 25 de maio. Tamén se adía a celebración das Letras Galegas para o vindeiro curso académico, con data 31 de outubro de 2020. Mantéñense as conmemoracións que se celebran no terceiro trimestre, como o día da familia, ou o día do medio ambiente,… que se programarán on line.